**Fra Syrien til Hotel Randers**

**Rokan Hamo og Razan Odavan kom til Danmark for fem år siden som flygtninge fra Syrien. I dag er de begge fastansatte i Forenede Hotelservice som medhjælpere på Hotel Randers. Og netop det at få et arbejde er deres bedste råd til andre flygtninge, der kommer til Danmark.**  
*Af Jackieline Panduro Axelsen*

For fem år siden flygtede Rokan Hamo og Razan Odavan fra krigen i Syrien. Rokan Hamo boede i Aleppo sammen med sin mand og deres to børn. Der var bombeangreb flere gange dagligt og mangel på mad, vand og elektricitet. Cirka 460 kilometer længere syd på i byen Daraa boede Razan Odavan med sin mand og sit barn. Hun var gravid med deres andet barn. Og ligesom i Aleppo faldt bomberne, og det var sparsomt med, hvad der var at spise og drikke. Af frygt for deres eget og deres familiers liv flygtede Rokan Hamo og Razan Odavan til Danmark og sagde farvel til alt, hvad de kendte.

”Jeg havde hørt, at Danmark skulle være et godt sted for børn,” siger Razan Odavan, der kom til Danmark sammen med sit barn, sin bror og søster et år, før hendes mand kom til landet.

”Og man skulle ikke vente lang tid på at komme ind i landet,” siger Rokan Hamo. Hun flygtede til Tyrkiet sammen med sine to børn. Hendes søn havde udviklet migræne som en følgevirkning af angst for bomber, og hun selv var meget syg og havde tabt sig. I Tyrkiet var hun og børnene i otte måneder, inden de tog videre til Danmark, hvor hendes mand og børnenes far ventede.

I dag bor Rokan Hamo og Razan Odavan i Randers med deres familier. De er begge selvforsørgende og fastansatte i Forenede Hotelservice, hvor de siden 2018 har sørget for rene værelser og redte senge på Hotel Randers.

**Brancheforløb førte til fast job**I Forenede Hotelservice er det langt fra første gang, at man ansætter flygtninge. Både på Radisson i Aalborg og på Comwell i Rebild og i Middelfart er flygtninge begyndt i praktik og efterfølgende blevet fastansat.

”Vi har et godt samarbejde med jobcentre rundt omkring i landet og gode erfaringer med at tage flygtninge i praktik og sidenhen ansætte dem i faste stillinger. De ender med at blive nogle rigtig gode medarbejdere, som vi er meget glade for,” siger driftschef i Forenede Hotelservice Mie Jacobsen. Hun var inde over ansættelsen af Rokan Hamo og Razan Odavan.

Før Rokan Hamo og Razan Odavan blev ansat i Forenede Hotelservice, var de på et 18-ugers brancheforløb på erhvervsskolen Tradium i Randers. Forløbet går under titlen ”Flygtninge direkte i job – i brancher med flaskehalse”, og det er lavet i et samarbejde mellem Randers Sprogskole, Jobcenter Randers og lokale virksomheder. De 18 uger består af 12 ugers serviceforløb på skole og seks ugers praktik i en virksomhed.

”Målet er, at borgerne bliver selvforsørgende og forstår den danske arbejdspladskultur, der kan være meget forskellig fra det land, de kommer fra. Derfor er forløbet målrettet mod at styrke deres danskkundskaber og også at give dem en forståelse for, hvad det vil sige at indgå på en dansk arbejdsplads,” siger virksomhedskonsulent hos Tradium Anja Poulsen.

**Få et job og bliv en del af Danmark**At arbejdsmarkedet i Danmark er væsentlig anderledes end i Syrien, kan Rokan Hamo og Razan Odavan nikke genkendende til. I Syrien er der ifølge dem et tydeligt hierarki mellem medarbejder og chef, mens strukturen er mere flad i Danmark.

”I Syrien rejser man sig op, når chefen kommer. I Danmark kan man grine og have det sjovt med sin chef, og chefen arbejder sammen med sine ansatte,” siger Razan Odavan, der var hjemmelæge i Syrien. Rokan Hamo derimod havde forskellige typer jobs. Hun arbejdede blandt andet på et kontor, i en børnehave og på en fabrik, der fremstillede lys.

Selvom de begge savner Syrien og deres liv der, er de meget glade for Danmark og ikke mindst deres job i Forenede Hotelservice på Hotel Randers.

”Jeg elsker Danmark. Mine børn er ikke sultne og bange, og de kan sove trygt om natten. Vi fik meget hjælp, da vi kom til hertil,” siger Rokan Hamo og tilføjer.

”Og så er jeg glad for mit job. Det er fleksibelt, og vi kan altid tale med vores chef om at gå tidligere en dag, hvis nu børnene skal til læge.”

Spørger man Rokan Hamo og Razan Odavan, hvad deres bedste råd er til andre flygtninge, der kommer til landet, så er det at få et arbejde.

”De første to år er rigtig svære, når du kommer til Danmark. Det er et nyt sprog, du skal lære, nye mennesker at forholde sig til og en ny religion. Og du savner dit hjemland. Men det bedste du kan gøre er at få et arbejde. Du skal ud og i gang og blive en del af Danmark,” siger Razan Odavan.

**Faktaboks**Forenede Hotelservice er en del af Forenede Service, som er Danmarks største privatejede facility service virksomhed. Forenede Service tilbyder tjenester inden for rengøring, kantineservice, kontorservice samt bygningsvedligeholdelse og arealpleje.